 Waxaannu isugu nimi dugsigii Camuud ee Boorama sannadkii 1966 iyo 1967, aniga iyo Cawke isku fasal baanu ahayn oo waqtigaa ilaa maanta shalay oo uu dhintay inta badan aannu wada joognay, muddadaa dheer ee aan aqaanay oo ilaa afartan sanno ah weli Axmed Xasan oo cid la kala hayo maan arag, wuxuu ahaa addoon Ilaahay siiyey dabeecadda dadka iyo xidhiidhkooda, mar walba farxaan ah, cid walba raaligelinaya, taasina waa ta uu ku kasbaday maanta in wixii Af-soomaali yaqaanna oo dhan qof waliba dareemayo inuu isaga la saaxiib ahaa, wuxuu ahaa nin intii uu noolaa u soo shaqeeyey ummadda Soomaaliyeed afkeeda, is dhexgalkeeda iyo wada xidhiidhkeeda. 